钦定古今图书集成/明伦汇编/氏族典/第349卷 > 《廖用贤尚友录》 > 丘崇
## 钦定古今图书集成/明伦汇编/氏族典/第349卷 > 《廖用贤尚友录》 > 丘崇

按《宋史丘崇传》：“崇字宗卿，江阴军人。隆兴元年进士，
为建康府观察推官，除国子博士，迁太常博士，出知
秀州，除直秘阁，知平江府，召除户部郎中，迁枢密院
检详文字，被命接伴金国贺生辰使。先是，王抃为枢
密，崇不少下，抃憾之，訾崇不礼金使，予祠，起知鄂州，
移江西转运判官。光宗即位，召对，除太常少卿，进户”
部侍郎，擢焕章阁直学士、四川安抚制置使。宁宗即
位，中丞谢深甫论罢之。居数年，复职，知庆元府，改知
建康府，升宝文阁学士、刑部尚书、江淮宣抚使。时金
人犯淮南，崇拜签书枢密院，督视江、淮军马。有北来
者，言“两国交兵出韩太师意”，崇使毕，其说始露讲解
意。崇闻于朝，遂遣王文采持书币以行。文采还，金帅
答书辞顺，崇请自朝廷移书续前议。又谓“彼既指韩
𠈁胄为元谋，若移书，宜暂免系衔。”𠈁胄大怒，罢崇。𠈁
胄诛，以资政殿学士知建康府，寻改江、淮制置大使。
以病丐归，卒，谥忠定。